
Text rozhodnutia
Súd: Krajský súd Prešov Spisová značka: 7CoE/58/2012 Identifikačné číslo súdneho spisu: 8507204259 Dátum vydania rozhodnutia: 30. 04. 2012 Meno a priezvisko sudcu, VSÚ: JUDr. Branislav Breza ECLI: ECLI:SK:KSPO:2012:8507204259.1 Uznesenie Krajský súd v Prešove v exekučnej veci oprávnenej Slovenskej republiky, za ktorú koná Krajské riaditeľstvo Policajného zboru v Prešove, so sídlom v Prešove, na ul. Štúrovej č. 7, proti povinnému A. U., nar. X. X. XXXX, bývajúcemu v K. R., na ul. S. č. XXXX/XXX, o vymoženie sumy 33,19 Eur, o odvolaní súdneho exekútora JUDr. Svätoslava Mruškoviča, so sídlom v Prešove, na ul. Konštantínovej č. 13, proti uzneseniu Okresného súdu Stará Ľubovňa zo dňa 14. 2. 2012, č. k. 3Er 511/07-10 takto jednohlasne r o z h o d o l : P o t v r d z u j e uznesenie vo výroku o trovách exekúcie. Oprávnenej sa n e p r i z n á v a náhrada trov odvolacieho konania a povinný a súdny exekútor nemajú právo na ich náhradu. o d ô v o d n e n i e : Prvostupňový súd napadnutým uznesením exekúciu zastavil a povinnému uložil povinnosť nahradiť trovy exekúcie vo výške 42,50 Eur. Ďalej vyslovil, že žiaden z účastníkov nemá právo na náhradu trov konania. Rozhodnutie odôvodnil tým, že v priebehu exekučného konania uplynula trojročná prekluzívna lehota stanovená v ust. § 88 ods. 1 zákona č. 372/1990 Zb. o priestupkoch v znení účinnom do 31. 8. 2008 na vykonanie exekúcie. Pokiaľ ide o výrok o trovách exekúcie, o týchto sa rozhodlo v súlade s ust. § 197 ods. 1 Ex. por. V tomto ustanovení je zakotvená zásada, podľa ktorej trovy exekúcie uhrádza zásadne povinný. Exekučný poriadok pozná výnimky z tejto zásady, ktoré prichádzajú do úvahy v prípade zastavenia exekúcie, a to vtedy, ak bola exekúcia zastavená zavinením oprávnenej alebo ak majetok povinného nestačí ani na úhradu trov exekúcie alebo ak na majetok povinného bol vyhlásený konkurz. V prejednávanej veci pri rozhodovaní o trovách exekúcie prichádza do úvahy iba prvá z možností, a to zavinenie oprávnenej na zastavení exekúcie. Oprávnená podala návrh na vykonanie exekúcie včas, a preto procesné zavinenie oprávnenej na zastavení exekúcie z dôvodu uplynutia prekluzívnej lehoty určenej na vykonanie exekúcie neprichádza do úvahy. Oprávnená totiž postup súdu vo vykonávacom konaní, resp. postup súdneho exekútora v exekučnom konaní ako i dĺžku trvania tohto postupu, teda aj prípadné vykonanie exekučného titulu do uplynutia prekluzívnej lehoty v priebehu konania, ovplyvniť nemohla. Proti tomuto uzneseniu, a to konkrétne proti výroku o trovách exekúcie, podal v zákonom stanovenej lehote odvolanie súdny exekútor. Navrhol uznesenie zmeniť tak, aby na náhradu trov exekúcie bola zaviazaná oprávnená v súlade s ust. § 203 ods. 1 Ex. por. Ako dôvod uviedol, že oprávnená zavinila zastavenie exekúcie, nakoľko včas nepodala návrh na vykonanie exekúcie a pri náležitej opatrnosti mohla a mala predvídať s poukazom na ust. § 88 ods. 1 zákona č. 372/1990 Zb. zastavenie exekúcie. Exekučný titul nadobudol právoplatnosť dňa 23. 5. 2006 a vykonateľnosť dňa 9. 6. 2006, pričom oprávnená podala návrh na vykonanie exekúcie až dňa 4. 12. 2007, čím svojím konaním skrátila lehotu na reálne vymoženie finančných prostriedkov od povinného o 17 mesiacov. Odvolací súd v zmysle zásad ust. § 212 O.s.p. preskúmal uznesenie v jeho napadnutej časti spolu s konaním, ktoré mu predchádzalo, vec prejednal bez nariadenia pojednávania v súlade s ust. § 214 ods. 2 O.s.p. a zistil, že odvolanie súdneho exekútora nie je opodstatnené. Pri rozhodovaní o trovách exekúcie sa v dostatočnom rozsahu zistil skutkový stav a zo zistených skutočností bol vyvodený správny právny záver. Keďže ani v priebehu odvolacieho konania sa na týchto skutkových a právnych zisteniach nič nezmenilo, odvolací súd si osvojil náležité a presvedčivé odôvodnenie rozhodnutia prvostupňovým súdom, na ktoré v plnom rozsahu odkazuje. Len na zdôraznenie správnosti rozhodnutia o trovách exekúcie je potrebné poukázať na skutočnosť, podľa ktorej v danom prípade bez akýchkoľvek pochybností návrh na vykonanie exekúcie bol podaný včas, teda ešte pred uplynutím trojročnej prekluzívnej lehoty vyplývajúcej z ust. § 88 ods. 1 zákona č. 372/1990 Zb. o priestupkoch v znení účinnom v čase právne významnom pre posúdenie veci. Za takejto situácie oprávnená nemohla procesne zaviniť zastavenie exekúcie z dôvodu straty účinnosti exekučného titulu. S prihliadnutím na vyššie uvedené odvolací súd postupom vyplývajúcim z ust. § 219 ods. 1 O.s.p. uznesenie vo výroku o trovách exekúcie ako vecne správne potvrdil. O trovách odvolacieho konania rozhodol podľa ust. § 224 ods. 1 O.s.p. v spojení s ust. § 142 ods. 1 O.s.p. Dôvodom takéhoto rozhodnutia bola skutočnosť, že súdny exekútor a povinný v odvolacom konaní úspech nemali a úspešnej oprávnenej žiadne trovy v jeho priebehu nevznikli. Poučenie: Proti tomuto uzneseniu odvolanie nie je prípustné.

